P r e d k l a d a c i a   s p r á v a

Európska organizácia pre jadrový výskum CERN (ďalej len CERN) so sídlom v Ženeve je najvýznamnejším svetovým pracoviskom v oblasti výskumu štruktúry hmoty. Od 1.7.1993 je jej členom aj Slovenská republika. CERN svojimi unikátnymi vedeckými a technickými zariadeniami (urýchľovače častíc na veľmi vysoké energie, detekčné aparatúry, systémy zberu a analýzy veľkých objemov údajov, výkonné výpočtové komplexy) je jedinečným pracoviskom v odbore štruktúry hmoty a členstvo v tejto organizácii je pre slovenských vedcov ocenením ich práce.

Slovenská republika je zapojená do tohto výskumu šiestimi vedeckými projektmi, ktoré riešia vedecké tímy z viacerých pracovísk (Fakulta matematiky, fyziky a informatiky UK, Fyzikálny ústav SAV, Prírodovedecká fakulta UPJŠ, Ústav experimentálnej fyziky SAV v Košiciach). Okrem zásadných prínosov pre vedecké poznanie v oblasti časticovej fyziky, súvisiacich so základnými otázkami vzniku, existencie a usporiadania vesmíru, Zeme a života, je významná aj tá skutočnosť, že členstvo SR v CERN a práca našich experimentálnych skupín v CERN má dopad na iné vedné odbory a na priemysel v SR.

Ministerstvo školstva SR je odborným garantom tejto spolupráce a vykonáva koordináciu a zabezpečovanie účasti slovenských pracovísk.

Do orgánov CERN sú za Slovenskú republiku vládou menovaní stáli delegáti nasledovne: Do Rady CERN a Výboru rady je menovaný stály predstaviteľ Slovenskej republiky pri Úradovni OSN v Ženeve a ako ďalší delegát do tých istých orgánov je vládou menovaný vedecký pracovník z oblasti jadrovej fyziky, rovnako ako aj do Finančného výboru CERN.

Uznesením vlády SR č. 811/1999 bol v bode C.1., C.3. a uznesením vlády č. 136 z 13.2.2002 v bode B.1 boli do týchto funkcií menovaní:

Stály predstaviteľ SR pri Organizácii Spojených národov v Ženeve ex offo, za člena Rady CERN a za člena Výboru rady CERN.
Prof. RNDr. Branislav Sitár, DrSc., za člena Rady CERN a za člena Výboru rady CERN.

Dňom 25.2.2004 Ing. Milan Polák, DrSc., listom požiadal Výbor pre spoluprácu s CERN o uvoľnenie z funkcie člena vo Finančnom výbore CERN vzhľadom na dosiahnutie dôchodkového veku.

Výbor akceptoval jeho rezignáciu z tejto funkcie. Počas svojho funkčného obdobia si Ing. Milan Polák, DrSc., plnil vzorne svoje povinnosti delegáta vo Finančnom výbore CERN a vykonával tiež funkciu predsedu Sekcie ekonomickej komisie Výboru pre spoluprácu SR s CERN zodpovedne a na vysokej odbornej úrovni. Ministerstvo školstva SR mu za vykonanú prácu vyslovilo poďakovanie.

Keďže vo Finančnom výbore CERN majú jednotlivé členské krajiny nominovaných prevažne zástupcov organizácií, ktoré sú odborným garantom spolupráce, Výbor pre spoluprácu s CERN preto navrhuje do funkcie člena Finančného výboru za SR pána RNDr. Petra Magdolena, CSc., ktorý zastupuje predstaveného vo funkcii generálneho riaditeľa Sekcie vedy a techniky MŠ SR od 1.10.2003. V prílohe je životopis navrhnutého delegáta.